বিনোদন ডেস্ক : ‘সে প্রথম প্রেম আমার নীলাঞ্জনা’ গানটি ছিলো নব্বই দশক কাঁপানো সেরা বাংলা গানের শীর্ষে। এবার এই গানের লাইন দিয়েই নির্মিত হতে যাচ্ছে সিনেমা। সেই সিনেমার পরিচালক আবার গানের গায়ক নচিকেতা চক্রবর্তী নিজেই। চমক জাগানিয়া খবর বটে। আরও একটা চমক হল যে, ছবিতে নীলাঞ্জনা চরিত্রের গানগুলো গাইবেন নচিকেতার মেয়ে ধানসিঁড়ি। আপাতত, কলকাতাতে এটুকুই হিট নিউজ। আনন্দবাজারের বরাতে খবরটি প্রকাশ হবার পর থেকেই দুই বাংলাতে নড়েচড়ে বসেছেন নচিকেতার ভক্তরা। জানা গেল, স্রেফ প্রচুর সিনেমা দেখার অভিজ্ঞতা নিয়েই পরিচালনা নামতে চলেছেন আগুনমুখো এ গায়ক। তবে তাকে পরিচালনায় আসতে উৎসাহী করেছেন প্রযোজক রানা সরকার। নচিকেতার ভাষ্যে, ‘একপ্রকার কপাল ঠুকে নেমেই পড়লাম। প্রত্যক্ষ কোনও অভিজ্ঞতা না থাকলেও প্রচুর ছবি দেখার অভ্যাস তো আছে। রাকেশ ওমপ্রকাশ মেহরা বা রাম গোপাল ভার্মাও প্রচুর জেনেশুনে সিনেমায় আসেন নি। আর আমার পরিচালনায় আসা সবটাই রানার জোরাজুরিতে। তবে ছবিটাকে কিন্তু আমার জীবনী বলা যাবে না। আমার জীবনের নানা ঘটনা তো অবশ্যই থাকবে। তার সঙ্গে খানিকটা কল্পনা মিশিয়ে নেয়া হবে।’ নীলাঞ্জনাকে নিয়ে চারটি গান আছে নচিকেতার। শ্রোতা মাত্রই জানেন একেবারে গল্পের ঢঙেই গানের কথা। সেটাই খানিকটা বাড়িয়ে সিনেমার উপযোগী করে নেওয়া হচ্ছে বলে জানালেন নচিকেতা। চিত্রনাট্য সাজানোর কাজ করছেন অর্পিতা চট্টোপাধ্যায়। এপ্রিল থেকে শুটিং শুরু হবে। তবে নীলাঞ্জনার ভূমিকায় কাকে দেখা যাবে সেই প্রশ্নের উত্তর নচিকেতা রেখে দিয়েছেন রহস্য হিসেবেই। বললেন, ‘অপেক্ষা মধুর কখনো কখনো’।